
Nr. SC 2021 – 21779 din 02.08.2021


Referat de aprobare
privind avizarea contractării serviciilor juridice de reprezentare în instanță 
pentru litigiile care izvorăsc din punerea în executare a 
Hotărârii Consiliului Local al Municipiului Timișoara nr.237 din 15.06.2021

Având la bază prevederile art.I, alin (2), lit.b din O.U.G. nr.26/2012, privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative;
Având în vedere prevederile art.29, alin (3) din Legea nr.98/2016, privind achizițiile publice, actualizată, cu modificările și completările ulterioare;
Având în vedere prevederile art.129, alin (14) din OUG nr.57/2019, privind Codul Administrativ, cu modificările şi completările ulterioare;
Având în vedere prevederile art.109, alin (3) din OUG nr.57/2019, privind Codul Administrativ, cu modificările şi completările ulterioare;
Luând act de litigiile înregistrate pe rolul Tribunalului Timiș - 3432/30/2021 și 3407/30/2021;
Analizând prevederile legislației în vigoare constatăm că actualul cadru legislativ permite contractarea serviciilor juridice în situații temeinic justificate și apreciate de către autoritățile locale ca fiind necesare pentru asigurarea unei reprezentări de calitate și specializată pe anumite chestiuni de drept care sunt deduse judecății.
Prin urmare propunem un proiect de hotărâre prin care este justificată necesitatea achiziționării serviciilor juridice de reprezentare din sursă externă deși are în subordine un serviciu juridic.

Principalele argumente care justifică achiziționării serviciilor juridice de reprezentare în instanță pentru litigiile care vor fi generate de punerea în aplicare a măsurilor de reorganizare sunt următoarele: 

a). specificul litigiilor – litigii de muncă în care sunt parte salariați din cadrul aparatului de specialitate și care au o tipologie aparte pentru că pot viza inclusiv juriști care activează în aparatul de specialitate al primarului
b). existența unor relații personale și profesionale între juriștii din aparatul de specialitate și ceilalți funcționari care pot afecta imparțialitatea, obiectivitatea și eficiența instrumentării dosarelor existente pe rol, precum și a dosarelor care urmează să fie deduse judecății
Pe lângă cele două argumente mai există o justificare care ține de managementul riscului – unul din riscuri fiind exercitarea necorespunzătoare sau neexercitarea atribuțiilor de serviciu pe fondul unor convingeri personale care pot să nu aibă nici o legătură cu spețele deduse judecății (risc care ține de factorul uman), la care se adaugă și un risc care vizează securitatea informațiilor și a strategiilor de abordare a spețelor în care sunt implicați angajați din aparatul primarului.
Cu alte cuvinte, dincolo de cele două argumente de ordin funcțional, soluția propusă vine să protejeze și să preîntâmpine posibile conduite care ar presupune neglijarea îndatoririlor funcționarilor publici încadrați în serviciul juridic.
Din lecturarea prevederilor art.1, alin (2), lit.b din O.U.G. nr.26/2012 observăm că legiutorul nu stabilește o formă specifică a imposibilității asigurării activităților de consultanţă, de asistenţă şi/sau de reprezentare. Acestea pot fi de natură funcțională – nu există juriști în instituție, pot fi de natură profesională – nu există juriști specializați pe o anumită activitate sau pot fi de natură etică – deși există juriști care sunt specializați aceștia se supun unui risc de tipul conflictului de interese.

În situația specific generată de litigiile care izvorăsc din aplicarea prevederilor Hotărârii Consiliului Local al Municipiului Timișoara nr.237 din 15.06.2021 justificarea asigurării activităților de reprezentare în instanță este dată de specificul litigiilor și în aceeași măsură de gestionarea eficientă a riscurilor la care ar putea fi supuse persoanele încadrate în serviciul juridic al municipiului Timișoara. 
Aprecierea acestor situații este la îndemâna autorităților locale – Primarul și Consiliul Local – urmând ca ulterior avizării contractării serviciilor juridice de reprezentare în instanță pentru litigiile care izvorăsc din punerea în executare a Hotărârii Consiliului Local al Municipiului Timișoara nr.237 din 15.06.2021, primarul municipiului Timișoara să dispună punerea în executare a hotărârii și să identifice o societate/cabinet de avocatură care să instrumenteze aceste litigii.
În consecinţă,
apreciem necesară și oportună adoptarea un proiect de hotărâre privind avizarea contractării serviciilor juridice de reprezentare în instanță pentru litigiile care izvorăsc din punerea în executare a Hotărârii Consiliului Local al Municipiului Timișoara nr.237 din 15.06.2021.

